Prabu Jarasandha punika, kula kêdah sami lajêng anjujug ing kadhatonipun. Sasampunipun pinanggih piyambakan, lajêng katantang prang, kintên kula têmtu badhe unggul, kalihan botên adamêl kasangsaran agêng. Ing wêkdal punika ingkang tansah suka-suka amung Prabu Jarasandha, bêbanthènging jagad punika, awit kamênanganipun botên nate surêm, sampun prasasat jawata ingkang sasana ing têlênging batosipun sadaya dumados, ananging wontên wawasaning batos kula, Prabu Jarasandha samangke sampun cêlak kalihan pêjahipun, langkung malih kabêkta saking anggèn kula sadaya sami badhe ngayomi para kadang warga, mila kêdah prang mêngsah Prabu Jarasandha, kula sadaya têmtu sagêd anginggahi kamulyaning swarga."
